|  |
| --- |
| Согласно Програмата за поддршка на конкурентноста на преработувачката индустрија и општествена одговорност за 2025 година, („Службен весник на Република Северна Македонија“ бр. 29/2025), дел II. област А. Имплементација на индустриската политика, мерка 1. Поддршка за зголемување на конкурентноста на деловните субјекти од преработувачката индустрија, точка 1.1 Надоместување на дел од трошоците на деловните субјекти за развој на деловниот субјект, развој на производ и развој на пазар, Министерството за економија и труд објавува:  **ЈАВЕН ПОВИК**  **за поддршка за зголемување на конкурентноста на деловните субјекти од преработувачка индустрија – развој на деловниот субјект, развој на производ и развој на пазар**  I  **Предмет на јавниот повик** е надоместување на дел од трошоците на деловните субјекти за развој на деловен субјект, за развој на производ и развој на пазар во вкупен износ од 5.000.000,00 денари, за следните активности:   * 1. Изработка на стратегија за извоз и/или студии за истражување на пазарот и/или маркетинг стратегија и/или активности за развој на бренд за извозно ориентирани деловни субјекти од преработувачката индустрија;   1.2. Набавка, имплементација, сертификација и обука за хоризонтални стандарди, хармонизирани и други стандарди и стандардизациски документи од областа на преработувачката индустрија, потребни за интернационализација и поголема конкурентност;  1.3. Надоместување на дел од трошоци за официјални такси за регистрација во меѓународни институции (WIPPO, EPO, EUIPO и други) за меѓународна заштита на правата на индустриска сопственост;  1.4. Соработка меѓу деловните субјекти од преработувачката индустрија и универзитетите за истражување, развој и иновации (користење на лабораториите при универзитетите за испитување и истражување, изработка на проектна документација за подобрување на технолошкиот процес и производ, зелена и дигитална трансформација, стручна анализа, консултација и специјализирана обука);  1.5. Надоместување на дел од трошоци за дигитална трансформација на компаниите: развој/набавка на дигитални решенија за поддршка на бизнисот и производството, систем за компјутерска безбедност и дигитален маркетинг;  1.6. Развивање и примена на циркуларни бизнис модели и/или организациони системи кои водат кон намалување на отпадот во понатамошниот процес за реализирање на проектот;  1.7. Развивање на нови производи од рециклирани или секундарни суровини.  II  Министерството за економија и труд го надоместува делот на трошоците во висина од 50% од докажаните трошоци на барателот, но не повеќе од 500.000,00 денари.  III  **Право на учество на јавниот повик**  Право на учество на јавниот повик имаат деловните субјекти со приоритетна дејност/главна приходна шифра во секторот Преработувачка индустрија, согласно Национална класификација на дејности – НКД. Рев 2.1 („Службен весник на Република Северна Македонија“ бр.35/2024) и имаат најмалку 5 (пет) вработени лица на неопределено работно време.  Еден барател може да поднесе пријава и барање само за една активност.  Корисник на субвенција не може да биде деловен субјект кој добил државна помош за ова Мерка во претходната година.   * Барањето за аплицирање, Образецот за изјава за доделена државна помош, изјавата „Образец Изјава 2025’’ и упатството за подготвување на извештај за реализираниот проект со индикатори за успешност, се достапни на ВЕБ страната на Министерството за економија и труд www.economy.gov.mk или може да се подигнат од архивата на Министерството за економија и труд.   IV  **Потребни документи за пријавување:**  Пополнет Образец 1 ПИПОО 2025 Мерка 1 „Барање за аплицирање за надоместување на дел од трошоците за развој на деловниот субјект, развој на производ и развој на пазар”;  Пополнет Образец ИЗЈАВА-2025 „Изјава за доделена државна помош„ заверена на нотар;  Пополнет Образец „ИЗЈАВА-2025„ заверена на нотар;  Уплатници за административни такси на износ 50,00 и 250,00 денари;  Извештај за реализираниот проект со индикатори за успешност (подготвено согласно упатството);  Tековна состојба на деловниот субјект издадена од Централен Регистар на Република Северна Македонија, не постара од 2 (два) месеци; Информација за економско финансиската состојба на деловниот субјект издадена од Централен регистар на Република Северна Македонија, не постара од 2 (два) месеци, од којa се гледа дека деловниот субјект има позитивно толкување во делот на показатели за оценка за друштвото;  Уверение за платени даноци и придонеси од Управата за јавни приходи на Република Северна Македонија, не постаро од 2 (два) месеци;  Доказ за 5 (пет) редовно вработени лица, со полно работно време од Агенција за вработување, не постар од 2 (два) месеци од денот на аплицирање;  Договор помеѓу деловниот субјект и изготвувачот, склучен во текот на 2024 и 2025 година;  Фактура од изготвувачот пуштенa во промет во текот на 2024 и 2025 година;  Извод од банката депонент, во кој се гледа дека деловниот субјект целосно ја подмирил обврската кон изготвувачот, согласно Договорот.  V  **Јавен повик и поднесување на документи**  Јавниот повик е објавен на веб страната на Министерството за економија и труд [www.economy.gov.mk](http://www.economy.gov.mk).  Апликантите треба да достават комплетно Барање со сите потребни документи.  Барањето за аплицирање и Извештајот за реализираниот проект треба да бидат потпишани од надлежното лице на деловниот субјект и оверени со печат.  Изјавата за доделена државна помош и Изјавата (Образец „ИЗЈАВА-2025“), треба да бидат потпишани од надлежното лице на деловниот субјект, со печат и заверени на нотар. Останатата документација се доставува во оригинал или копии. Доколку документацијата е доставена во копија, веродостојноста на секоја страница ја потврдува надлежното лице на деловниот субјект со своерачен потпис и ја оверува со печат. Документацијата на странски јазик се доставува во копија и превод заверен од овластен судски преведувач.  Во случај да поднесеното Барање за субвенционирање е некомплетно, односно недостасува некој од бараните документи, Комисијата писмено ќе побара од апликантот да го дополни Барањето со документите кои недостасуваат во определен рок. Со цел, запазување на принципот “прв дојден, прв услужен“, за Барањата со некомплетна документација, како датум на поднесување на Барањето ќе се смета датумот на последното дополнување на Барањето, односно датумот кога Барањето за субвенционирање ќе биде целосно комплетирано. Министерството за економија го задржува правото да побара да се достави целосниот изготвен проект, да изврши мониториг на проектот, да ја посети компанијата и лично да се увери во наводите од извештајот.  VI  **Распределба на средства**  Поднесените барања ги разгледува Комисија, формирана од Министерот за економија и труд.  Одобрените барања ќе бидат исплатени на барателите во зависност од расположивите средства од Буџетот за 2025 година, предвидени за оваа намена, по редоследот на нивното пријавување во архивата на Министерството за економија и труд (прв дојден прв услужен), се до исцрпување на средствата.  Со цел придонесување кон рамномерен регионален развој, барателите на финансиска поддршка, ќе добијат дополнителна финансиска поддршка во зависност од планскиот регион од каде аплицира барателот.Дополнителната финансиска поддршка ќе се пресметува врз основа на процентуална разлика помеѓу планскиот регион со највисока вредност на БДП по глава на жител и вредноста на БДП по глава на жител на планскиот регион во кој е седиштето на барателот на финансиска поддршка, согласно последните објавени податоци за БДП од Државниот завод за статистика.  VII  **Начин и рок на доставување на барањата**  Барањата заедно со потребната документација треба да се достават во затворен плик во Архивата на Министерството за економија и труд, ул „Јуриј Гагарин“ бр. 15, Скопје или се испраќа по пат на препорачана пошта.  Доколку барањето се доставува по пошта, како датум на поднесување на истото ќе се смета датумот кога барањето е пристигнато и заведено во Архивата на Министерството за економија и труд.  На предната страна на пликот треба да стои:  До Министерство за економија и труд  За ЈАВЕН ПОВИК за поддршка за зголемување на конкурентноста на деловните субјекти од преработувачка индустрија – развој на деловниот субјект, развој на производ и развој на пазар, со назнака „НЕ ОТВАРАЈ“.  На задната страна на пликот треба да стои:  Назив и седиште на претпријатието.  **Краен рок за доставување на барањата e 18.07.2025 година.**  Информации на тел: 02/ 3093 465 или 02/ 3093492. |
|  |